ธ.ก.ส. คาดราคาข้าวเปลือกตกอี
ธ.ก.ส. คาดการณ์สถานการณ์ราคาสินค้าเกษตร เดือนเม.ย. ข้าวเปลือกเจ้า ข้าวเปลือกหอมมะลิ ข้าวเปลือกเหนียว น้ำตาลทรายดิบ ปาล์มน้ำมัน กุ้งขาวแวนนาไม มีแนวโน้มราคาปรับตัวลดลง
5 เม.ย. 2562

ธ.ก.ส. คาดการณ์สถานการณ์ราคาสินค้าเกษตร เดือนเม.ย. ข้าวเปลือกเจ้า ข้าวเปลือกหอมมะลิ ข้าวเปลือกเหนียว น้ำตาลทรายดิบ ปาล์มน้ำมัน กุ้งขาวแวนนาไม มีแนวโน้มราคาปรับตัวลดลง
นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า สถานการณ์ราคาสินค้าเกษตรเดือนเม.ย. 2562 ที่จัดทำโดย ศูนย์วิจัยและพัฒนานวัตกรรม พบว่า สินค้าเกษตรที่จะมีราคาลดลง ได้แก่ ข้าวเปลือกเจ้าความชื้น 15% ราคาจะลดลงจากเดือนก่อน 0.46-1.85% อยู่ที่ราคา 7,423-7,526 บาท/ตัน เพราะค่าเงินบาทมีแนวโน้มแข็งค่าขึ้นและผลผลิตข้าวนาปรังกำลังทยอยออกสู่ตลาด




นอกจากนี้ ข้าวเปลือกหอมมะลิ ราคาจะลดลงจากเดือนก่อน 1.09-3.37% อยู่ที่ราคา 15,231-15,593 บาท/ตัน เนื่องจากเงินบาทมีแนวโน้มแข็งค่าขึ้น ข้าวเปลือกเหนียวเมล็ดยาว ราคาจะลดลงจากเดือนก่อน 0.93-4.35% อยู่ที่ราคา 9,985-10,322 บาท/ตัน เนื่องจากผลผลิตข้าวเหนียว นาปรังกำลังทยอยออกสู่ตลาด
ขณะที่น้ำตาลทรายดิบตลาดนิวยอร์ก ราคาจะลดลงจากเดือนก่อน 0.50-1.00% อยู่ที่ราคา 12.60-12.67 เซนต์/ปอนด์ (8.81-8.86 บาท/กก.) ปาล์มน้ำมันราคาจะลดลงจากเดือนก่อน 0.93 – 2.33% อยู่ที่ราคา 2.10 – 2.13 บาท/กก. เนื่องจากผลผลิตน้ำมันปาล์มออกสู่ตลาดเพิ่มขึ้นอย่างต่อเนื่อง แต่ความต้องการใช้คงที่ ส่งผลให้ปริมาณน้ำมันปาล์มดิบส่วนเกินเป็นจำนวนมาก และกุ้งขาวแวนนาไม ราคาจะลดลงจากเดือนก่อน 3.33 – 6.67% อยู่ที่ราคา 140 – 145 บาท/กก. เนื่องจากคาดว่าปริมาณผลผลิตในตลาดโลกยังคงเพิ่มขึ้นอย่างต่อเนื่อง ทำให้สถานการณ์ราคากุ้งขาวแวนนาไมทั่วโลกปรับลดลง




สำหรับราคาสินค้าเกษตรที่มีแนวโน้มปรับตัวสูงขึ้น ได้แก่ ข้าวโพดเลี้ยงสัตว์ความชื้นไม่เกิน 14.5% ราคาจะเพิ่มขึ้นจากเดือนก่อน 0.50-1.50% อยู่ที่ราคา 8.08-8.16 บาท/กก. ยางพาราแผ่นดิบ ราคาจะเพิ่มขึ้นจากเดือนก่อน 0.38-7.48% อยู่ที่ราคา 43.49-46.57 บาท/กก. มันสำปะหลัง ราคาจะเพิ่มขึ้นจากเดือนก่อน 0.46 -3.70% อยู่ที่ราคา 2.17-2.25 บาท/กก. และสุกร ราคาจะเพิ่มขึ้นจากเดือนก่อน 0.09–0.84% อยู่ที่ราคา 66.50–70.00 บาท/กก. เนื่องจากความต้องการบริโภคเนื้อสุกรเพิ่มขึ้นจากการเข้าสู่เทศกาลสงกรานต์ ประกอบกับสภาวะอากาศร้อนส่งผลให้สุกรเจริญเติบโตช้าทำให้ผลผลิตที่ออกสู่ตลาดลดลง